ħu minn isemmi l-kelma "Lobby" jew "Lobbiżmu" forsi ftit li xejn nintebħu kemm anke f' pajjiżna sar "lobbying" li f' ċerti każi biddel il-mod ta' kif jaħsbuha l-Maltin. Lobbying ma huwa xejn għajr grupp li jagħmel pressjoni. Dan huwa differenti mir-relazzjoni pubblika għax dan tal-aħħar għandu l-għan li jpoġġi l-grupp jew l-organizazzjoni f' pożizzjoni aktar magħrufa imma l-lobbiżmu jinfluwenza lil min għandu l-poter li jieħu ċertu deċiżjonijiet. Fl-2005 kien ħareġ il-film " ". Il- film huwa komiku imma kien juri tassew x'inhu l-lobbying. Nick Naylor, viċi-president tal-Akkademja dwar l-istudji fuq it-tabakk, imwaqfa minn kumpaniji li jipproduċu s-sigaretti, kellu x-xogħol tal-lobbying ma' kumpanija minnhom. Darba mar ikellem lill-istudenti tal-klassi ta' ibnu. Meta qalilhom li jaħdem ma' kumpanija tas-sigaretti, tifla mill-klassi qaltlu li ommha tgħidilha li s-siġaretti jaħgmlu l-ħsara. Naylor dlonk staqsiha jekk ommha kienitx tabiba jew għamiltx xi studju dwar is-sigaretti. Meta t-tifla qaltlu le, ta' lobista li hu, qalilha li għandu mnejn ommha għandha żball. Dan huwa eżempju wieħed ta' lobbiżmu fejn l-abjad nibdew insejħulu iswed. Barra l-kamra Il-lobby hija il-kamra ta' barra, l-intrata li twasslek għall-kamra prinċipali. Il-ħsieb wara l-isem tal-gruppi li jagħmlu pressjoni jittieħed mill-kurutur jew aħjar il- li jkun hemm barra l-kamra tal-parlament. Hemmhekk jistgħu jiltaqgħu membri parlamentari minn kull partit u jitkellmu bejniethom dwar suġġetti varji. Ikun hemm membri li minkejja li ma jkunux fuq l-istess naħa tal-kamra jkollohom interessi komuni u jingħaqdu f' grupp ta' lobbying biex jagħmlu pressjoni fuq il-gvern dwar ċerti kwistjonijiet u fuq l-oppożizzjoni biex taqbel mal-proposti tal-grupp. Imma dil-ħaġa ma ssirx biss fil-parlameti iżda nsibuha kull fejn teżisti xo forma ta' organizazzjoni. Jeżistu aġenziji li xogħolhom huwa l-lobbying. Fil-film li semmejt aktar il fuq, bin Nick jistaqsieh jekk hux kulħadd jista' jaħdem f' dan il-qasam. Missieru wieġbu fin-negattiv għax skont hu, biex taħdem fil qasam tal-lobbying irid ikollok moralità flessibili. F'pajjiżna wkoll kellna każi ta' lobbying. Ejjew niftakru l-kwistjoni tad-divorzju. Kien inħoloq grupp ta' membri parlamentari kemm miż-żewġ naħat tal-kamra li riedu li d-divorzju jidħol f' Malta. Dan kien lobbying li ta suċċess lil min għamlu. Ħasra li l-Knisja ma kienitx daħlitx fil-logħba u spiċċat biex tat għax għandu mnejn l-istorja politka ta' Malta kienet tkun xi ftit differenti. L-unjoni ċivili li qiegħda fuq l-aġenda ta' pajjiżna hija wkoll frott ta' grupp ta' pressjoni, jew aħjar frott ta' lobbying. Ma jfissirx li l-membri parlamentari li jivvutaw favur liġi li tirrikonoxxi l-unjoni ċivili ma humiex miżżewġin b'mod regolari bħalma ma jfissirx li dawk li vvutaw favur id-divorzju ma għandhomx żwieġ stabbli. Xejn minn dan. Issa nibet grupp ta' pressjoni kontra l-bejgħ taċ-ċittadinanza Maltija. Jekk isir lobbying tajjeb minn dan il-grupp għandu mnejn iwassal lill-gvern jibdel il-pożizzjoni tiegħu. Min jaf iktar il quddiem kemm lobbying għad isir ġewwa pajjiżna dwar deċizjonijet importanti. Il-lobisti ma humiex xi mostri, huma nies li jagħtu każ tal-minoranzi anke jekk ma jkunux jagħmlu parti minn xi waħda minnhom u jagħmlu pressjoni biex id-deċizzjoni li tittieħed tkun favur il-kawża li jkunu qegħdin jiddefendu. Dan l-artiklu deher f' In-Nazzjon , 23 ta' Novembru 2013
Lobby